רכס גורדה

רכס גורדה (באנגלית: Gorda Ridge) או רכסי גורדה, הוא קו התפשטות והתפצלות טקטוני, הממוקם כ-200 קילומטרים מול החוף הצפוני של קליפורניה ודרום אורגון. הקו שמשתרע מצפון-מזרח לדרום-מערב, אורכו כ-300 קילומטרים. הרכס מחולק לשלושה חלקים: הרכס הצפוני, הרכס המרכזי והרכס הדרומי, הכולל את תעלת אסקנבה.

 גאוגרפיה טקטונית 
ממוזער|ימין|שברי טרנספורמציה (הקווים האדומים)
רכס גורדה עובר בכיוון צפון מזרח - דרום מערב, תחום בשני קצותיו על ידי שברי טרנספורמציה: בקצה הדרומי, הרכס פוגש את שבר הטרנספורמציה מנדוסינו, בעוד שהקצה הצפוני נוגע בשבר הטרנספורמציה בלאנקו. ממזרח נמצא לוח גורדה, אשר יחד עם לוח חואן דה פוקה מצפון לו, מהווים חלק מלוח פרלון, שהיה פעם "מגה-לוח". שני לוחות אוקייניים אלה נעים כעת מזרחה ביחס ללוח הצפון אמריקאי, נוחתים אל מתחת לו במה שמכונה אזור ההפחתה של קסקדיה. ממערב ומדרום לרכס נמצא לוח האוקיינוס השקט, אשר נע כעת מערבה ביחס ללוח גורדה, ומתפצל ממנו. רכס גורדה נוצר כתוצאה מהתפצלות הלוחות של האוקיינוס השקט ושל גורדה. שמונה הרי געש תת-ימיים, המכונים "הרי הים של הנשיא ג'קסון", ממוקמים על הלוח הפסיפי, כ-50 ק"מ מערבית לחלקו הצפוני של הרכס.

 היסטוריה גאולוגית וכמות התנועה 
ממוזער|שמאל|ההיסטוריה של היווצרות רכס גורדה.
לפני כשלושים מיליון שנה, לוח פרלון החל לצנוח אל מתחת ללוח הצפון אמריקאי, וחילק את רכס פאראלון הפסיפי. חילוק זה יצר מיקרו-לוחות ורכסים חדשים, כולל לוח חואן דה פוקה ורכס חואן דה פוקה. ככל שלוח חואן דה פוקה המשיך לנחות אל מתחת ללוח הצפון אמריקאי, הוא גם התפצל, ויצר את לוח גורדה ורכס גורדה.

הלוח הפסיפי נע בכיוון צפון-מערב ביחס ללוח גורדה, ויוצר סטייה ממנו בקצב של 5 ס"מ בשנה בממוצע. לוחות חואן דה פוקה וגורדה נעים מזרחה-צפון-מזרחה, ונוחתים אל מתחת ללוח הצפון אמריקני בקצב איטי בהרבה של 2.5 עד 3 ס"מ בשנה בממוצע. מכיוון שהרכס מחולק לשלושה חלקים נפרדים, לכל מקטע יש קצב התפשטות משלו. המקטע הצפוני הוא הצר ביותר, עם חלקים צרים ברוחב של עד 3 ק"מ, ובעל קצב ההתפשטות המהיר ביותר של 2.9 ס"מ בשנה. המקטע המרכזי ברוחב של כ-10 ק"מ עם קצב התפשטות של 2.4 ס"מ בשנה. המקטע הדרומי מכיל מקטעים ברוחב של עד 18 ק"מ, ובעל קצב ההתפשטות האיטי ביותר של 1.2 ס"מ בשנה.

 רעידות אדמה וולקניזם 
בשל קרבתו של רכס גורדה לצומת המשולש של מנדוסינו, האזור חווה כמות משמעותית של פעילות סייסמית. רוב הפעילות נראית על לוח גורדה, אולם חלקה מתרחשת על הרכס עצמו. רוב האירועים נוצרים עקב התפצלות הלוח הפסיפי ולוח גורדה. מאז 1983, היו כ-80 רעידות אדמה במגניטודה של 3 בסולם ריכטר במיקום זה מדי שנה. מדובר במאפיין נוסף של רכס גורדה שדומה ב"התנהגותו" לרכס מרכז אוקייני (ראו הביאור הראשון בפרק "גאוגרפיה טקטונית" לעיל), שמתרחשות בו רעידות אדמה קטנות כגון אלה, לרוב.Searle Roger, 2013. Mid-ocean ridges. New York: pp. 22-23.

ב-28 בפברואר 1996, חווה החלק הצפוני של רכס גורדה פרץ של פעילות סייסמית, שנמשך כשלושה שבועות. במקביל לפעילות הסייסמית, התרחשה סדרה של התפרצויות געשיות איטיות (1 עד 10 מ"ק/שנייה), שיצרו זרמים עבים של בזלת כריות. בזלת כריות זו העבה ביותר בצפון, דבר המצביע על כך שהפעילות באזור זה נמשכה זמן רב יותר מזו שבחלקים אחרים של הרכס. נפח המאגמה המשוער שהתפרץ במהלך אירוע זה הוא כ-18x106 מ"ק, ויצר שכבה של קרום אוקייני חדש, בעובי ממוצע של 75 מטר.

 עמק ביקוע 
שלא כמו רוב הרכסים המרכז אוקייניים, לרכס גורדה יש עמק ביקוע גדול (בקיעה), הנראה בדרך כלל באזורים עם מרכזי התפשטות איטיים. זה נגרם עקב הקרום האוקייני הדק במיוחד שמתחת לרכס, וטמפרטורות המעטפת קרירות יותר מאשר ברכסים תת-אוקייניים אחרים. לרכס גורדה עומק ממוצע של 3000 מטר, כאשר בכמה מקומות מגיעים לעומק של 3500 מטר. קירות העמק תלולים, וברוב המקרים נותנים תבליט אנכי של מעל 1000 מטר. קרקעית עמק הרכס הדרומי מולאה בכ-1000 מטר של משקעים מהשוליים היבשתיים, שרובם הובאו על ידי זרמי עכירות. עמק הרכס המרכזי מכיל בזלת חשופה, ועמק הרכס הצפוני מכסה מעט משקעים.

 ראו גם 
 לוח גורדה
 רעידת האדמה בקייפ מנדסינו (2024)
 רעידת האדמה בקסקדיה (1700)

קישורים חיצוניים

 ביאורים 

 הערות שוליים 

קטגוריה:אוקיינוגרפיה
קטגוריה:טקטוניקה
קטגוריה:המרחב התת-מימי
קטגוריה:ארצות הברית: רעידות אדמה
קטגוריה:רעידות אדמה
קטגוריה:סייסמולוגיה